ANC ‘erken’ selektiewe hulp in toerismebedryf is vir transformasie – VF Plus(Argieffoto: Love South Africa/Facebook) Die VF Plus sê die minister van toerisme, Mmamoloko Kubayi-Ngubane, het in antwoord op ŉ parlementêre vraag van die party toegegee wit mense in die toerismebedryf word “misken” ter wille van die transformasie van die bedryf. Fanie du Toit, ŉ VF Plus-LP van Noordwes, sê dit is sonder inagneming van die aantal swart mense wat by hierdie ondernemings werk en wat tans sukkel om te oorleef. Hy sê swart mense gaan ook ly indien die ondernemings hul deure moet sluit. “Om staatshulp op grond van ras te weerhou in ŉ bedryf wat in totaliteit belangrik is vir die groei van die land se ekonomie, veral post-Covid-19, is diskriminasie wat niks anders is nie as rassisme,” sê Du Toit. “Deur slegs daarop te fokus om swart entrepreneurs te steun of maatskappye met swart eienaarskap van 51%, word op individue gefokus en nie op die bedryf of die ekonomie nie.” Du Toit sê die bedryf is boonop afhanklik van toeriste van alle lande wat hul geld hier kom bestee – ongeag watter ras hulle is. “Volgens pres. Cyril Ramaphosa dra toerisme regstreeks 2,9% by tot die bruto binnelandse produk (BBP) van Suid-Afrika en 8,6% op indirekte wyse. Die bedryf verskaf tans nog werk aan 1,5 miljoen mense. Dit kan vinnig afneem indien almal in die bedryf nie gehelp word nie.” Du Toit sê die plig van ŉ regering is om ŉ veilige en ekonomies stimulerende omgewing te skep wat tot voordeel van almal sal wees. “Die minister se erkenning dat die selektiewe hulp aan die bedryf niks anders is nie as ŉ poging om die bedryf te transformeer, kom ten koste van die land se breë ekonomie. Sonder ekonomiese groei word almal verarm, maar die ANC is so behep met kleur en ras dat hy dit nie raaksien nie.” Solidariteit het vroeër ook gesê die krisis waarin die toerismebedryf gedompel is, kan nie deur kaders met politieke konneksies misbruik word as ’n geleentheid om munt te slaan nie, het Maroela Media vroeër berig. Ook AfriForum het gesê hy sal nie toelaat dat die regering die nood van mense in die toerismebedryf as geleentheid gebruik om sy transformasieagenda te dryf nie. Die organisasies se regspan het Woensdag ŉ aansoek in hul saak teen die departement van toerisme in die Pretoriase hooggeregshof oor die kwessie beteken.